Utah Jazz sve bliži doigravanju (20/3/04) - 2004-03-20
Nakon pobjede nad Cleveland Cavaliers, Utah zaostaje za Denverom za samo jednu pobjedu, u utrci za posljednje osmo mjesto u doigravanju
Utah Jazz svladali su Cleveland Cavalierse sa 97-88. Gordan Giriček nije imao posebno dobru večer – u 17 minuta utakmice dao je 5 koševa uz dva skoka i tri asistencije. Ipak, nakon ove utakmice, Utah zaostaje za Denverom za samo jednu pobjedu u utrci za posljednje osmo mjesto u doigravanju Zapadne skupine. U Washingtonu, Wizardsi su ubilježili još jednu pobjedu, svladavši Atlanta Hawkse sa 94-84. Za pobjedu su najviše zaslužni Kwame Brown s 27 koševa i 11 skokova, te Gilbert Arenas s 13 koševa, deset skokova i deset asistencija. New York Knicksi su, nakon dva dana oštrih treninga i još oštrijih riječi trenera Isaiaha Thomass svladali New Jersey Netse sa 79-65 i tako prekinuli niz od pet poraza. Netsi su oslabljeni odsustvom ozlijeđenih Jasona Kidda i Kenyona Martina, koji bi mogli izbivati s terena i duže vrijeme. U drugim utakmicama, Sacramento Kingsi svladali su Indiana Pacerse sa 94-92, zahvaljujući košu Mikea Bibbyja sekundu prije zvuka sirene. Boston Celticsi izgubili su od Dallas Mavericska sa 107-120, a Seattle Supersonics pobijedili su New Orleans Hornetse sa 91-80. Tenis - Lindsay Davenport ušla je u finale turnira Pacific Life Open u Indina Wellsu u Kaliforniji svladavši Francuskinju Nathalie Dechy sa 6-2, 7-6. U završnici će igrati s pobjednicom susreta između Justine Henin-Hardenne i Anastasie Miškine.